Document ID: 32010R1193

РЕГЛАМЕНТ (ЕС) № 1193/2010 НА КОМИСИЯТА
от 16 декември 2010 година
за вписване на название в регистъра на защитените наименования за произход и защитените географски указания [Maine-Anjou (ЗНП)]
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (1), и по-специално член 7, параграф 4, първа алинея от него,
като има предвид, че:
(1)
В съответствие с член 6, параграф 2, първа алинея и по силата на член 17, параграф 2 от Регламент (ЕО) № 510/2006 заявката за регистрация на названието „Maine-Anjou“, подадена от Франция, беше публикувана в Официален вестник на Европейския съюз (2).
(2)
Италия подаде възражение срещу регистрацията съгласно член 7, параграф 1 от Регламент (ЕО) № 510/2006. Възражението бе счетено за приемливо в съответствие с член 7, параграф 3 от посочения регламент.
(3)
Възражението беше насочено срещу неспазването на условията на член 2 от Регламент (ЕО) № 510/2006, по-специално по отношение на връзката между географския район и качеството на продукта. В него беше уточнено също, че регистрацията на въпросното название би било несъвместимо с разпоредбите на член 3, параграф 2 от Регламент (ЕО) № 510/2006, по-специално предвид съвпадението между името за регистрация и името на една животинска порода - Maine-Anjou.
(4)
Възражението се отнасяше и до разпоредбите на член 3, параграф 3 от Регламент (ЕО) № 510/2006, по-специално във връзка с регистрираното име, което се явява частичен омоним, а именно - „Bœuf du Maine“.
(5)
С писмо от 9 юли 2009 г. Комисията покани Франция и Италия да постигнат взаимно съгласие в съответствие с техните вътрешни процедури.
(6)
След консултации Франция уведоми Комисията с писмо от 5 февруари 2010 г. за постигането на съгласие между двете страни. Освен това елементите, публикувани по силата на член 6, параграф 2 от Регламент (ЕО) № 510/2006, не бяха изменени.
(7)
Поради това съгласно член 7, параграф 5, втора алинея от Регламент (ЕО) № 510/2006 заявеното от Франция название „Maine-Anjou“ следва да се регистрира,
ПРИЕ НАСТОЯЩИЯ РЕГЛАМЕНТ:
Член 1
Регистрира се названието, посочено в приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 декември 2010 година.

Labels: 3
18
17
6